Kostol svätého Michala archanjela (Dražovce)

Kostol svätého Michala archanjela sa nachádza na skalnatom kopci nad Dražovcami, mestskou časťou Nitry. Je zasvätený svätému Michalovi archanjelovi. V súčasnosti sa kostol nepoužíva pravidelne, svätá omša sa tu slúži každoročne 29. septembra, v deň sviatku sv. Michala archanjela. Kostolík bol vyobrazený na slovenskej 100 korunovej bankovke vydanej v roku 1941 a 50 korunovej z roku 1993. V okolí kostola bolo nájdených a odkrytých 55 hrobov. Inventár hrobov tvorili mince, ozdoby a súčasti odevu. Cintorín predstavuje pochovávanie v čase 11. – 17. storočia. Architektúra Kostol bol postavený v polovici 11. storočia. Objekt predstavuje typ románskeho emporového kostola s jednoloďovým priestorom ukončeným polokruhovou apsidou. Jeho dnešný stav je po pamiatkovej obnove z rokov 1993 – 1999. Kostol mal dve empory (chóry), jedna sa nachádzala pod vežou a druhá bola umiestnená na epištolovej strane. Legenda Ku kostolíku sa viaže aj legenda, ktorá sa rozprávala medzi ľuďmi z Dražoviec. Vraj v jeden deň, keď kostolník upratoval kostol, zrazu ho osvetlila veľká žiara. Keď sa pozrel na miesto oltára, uvidel tam Pannu Máriu, držiacu dieťatko. Tieto zjavenia sa stále opakovali a dedinčania si to nevedeli vysvetliť. Až raz jeden pastier, ktorý v okolí kostola pásol svoje stádo, začul zvláštnu hudbu vychádzať z kostolíka. Keď k nemu dobehol a nazrel dovnútra, uvidel tam postavu Panny Márie ako smutne ukazuje na ošarpané steny s opadanou omietkou a polorozpadnutú strechu. Dedinčania si v tom zhrozene uvedomili, že kostolík nechali schátrať. Okamžite začali s opravami a od zrekonštruovania sa oň pravidelne starajú. Galéria Referencie Literatúra výňatok textu Kostol sv. Michala Archanjela, Krajský pamiatkový úrad, Nitra Iné projekty Commons ponúka multimediálne súbory na tému Kostol svätého Michala archanjela (Dražovce) Externé odkazy www.apsida.sk – profil románskeho kostola